Kaouther Ben Hania

Kaouther Ben Hania (Sidi Bouzid, Tunisia, 1977ko abuztuaren 27a) Tunisiako zinema zuzendari eta gidoigilea da. 2021ean, Bere larrua saldu zuen gizona (L'Homme qui a vendu sa peau) (2020) filma nazioarteko film onenaren Oscar sarietarako izendatu zuten lehen tunisiar filma izan zen. Bi urte lehenago, 2019an, beste film bat, Aala Kaf Ifrit (Ederra eta txakur taldea) (2017), Sarien 91. edizioan hautatua izan zen.

 Ibilbidea 
Kaouther Ben Hania Sidi Bouziden jaio zen. 2002tik 2004ra Tunisiako Arte eta Zinema Eskolan (EDAC) ikasi zuen. Bertan hainbat film labur egin zituen, horien artean La Brèche. 2003an, Euromed-ek finantzatutako film luzeetarako idazketa-tailer batean ere parte hartu zuen. 2004an, Parisko La Fémis Zinema Eskola Ofizialean bere prestakuntzan sakondu zuen, lehenik, udako unibertsitatean, eta, ondoren, 2004-2005 ikasturtean. 2006an beste film labur bat egin zuen, Moi, ma sœur et la chose, Mohsen Ben Haniaren Le Jeune homme, l'enfant et la question eleberrian inspiratua. Ondoren, Al Jazeerako Dokumentalen Kanalean lan egin zuen 2007ra arte. Hainbat zinemalditan nabarmendu ziren zenbait film luze egin zituen, eta, aldi berean, Parisko Sorbona-Nouvelle Unibertsitatean ikasten hasi zen berriro (2007-2008). Bere dokumentalen artean daude Imams Go to the School (2010) eta Zainab Hates the Snow (2016)

Bere lehen filma, Le Challat of Tunis (2014)  Canneseko Zinemaldiko ACID programan hautatua izan zen, tonu ironikoa duen gizarte-satira bat zen, gizon eta emakumeen arteko harremanei heltzen ziena, hurrengo lanetan egin zuen moduan. Ederra eta txakur taldea (2017) bere bigarren film luzeak polizia batzuek bortxatu zuten neska gazte baten justizia bilaketa jorratzen du, Ben Haniak zinemara eraman zuen benetako istorioa. Filma Canneseko 2017ko Zinemaldiko Un Certain Regard kategorian hautatu zuten, eta proiektatu ondoren oso goraipatua izan zen. Urte bete beranduago Lumières du Lumières du meilleur film francophone sarietarako izendatu zuten. Filma Zinema eta Irudiaren Zentro Nazionalak ere aukeratu zuen 2019ko Oscar sarietan atzerriko filmen kategorian Tunisia ordezkatzeko proposamen gisa, baina ez zuen lortu finalista izatea.

Tunisiako Zinemagile Amateurren Federazioko epaimahaikide izan zen.

2021eko martxoan, Bere larrua saldu zuen gizona filma nazioarteko film onenaren Oscar sarietarako izendatu zuten Tunisiako lehen filma izan zen, eta "Quo Vadis, Aida?" (Bosnia-Herzegovina), "Otra ronda" (Danimarka), "Collective" (Errumania) eta "Better Days" (Hong Kong) filmekin lehiatu zen.

2025ean Variety aldizkariak argitaratu zuen Ben Hania zuzendaria Hind Rajaben hilketari buruzko film bat prestatzen ari zela. Hasiera batean Untitled Kaouther Ben Hania Project izenez ezagutzen zen filmak Film4 produkzio-etxe britainiarraren babesa zuen. Urte horretako uztailean eman zen ezagutzera filma, Hind Rajaben ahotsa izenburu ofizialarekin, 2025eko Veneziako Nazioarteko Zinemaldian parte hartuko zuena. Alberto Barbera zinemaldiko zuzendariak esan zuen parte hartzaileen artean hunkigarrienetakoa zela, eta iragarri zuen eragin iraunkorra izango zuela, bai audientzietan, bai kritikan. Hind Rajab bost urteko neskato palestinarraren hilketa zuen ardatz dramak: Israelgo Defentsa Indarrek (FDI) tiroz hil zuten 2024ko urtarrilaren 29an, Gazan. Filmak Nazioarteko Gurutze Gorriaren eta Ilargi Gorriko boluntarioen ikuspuntutik kontatzen ditu gertaerak.

 Filmografia 

 Laburrak 

 2004 : La Brèche (14' formazio proiektua)
 2006 : Moi, ma sœur et la chose (14')
 2013 : Peau de Colle
 2018 : Les Pastèques du cheikh

 Luzemetraiak 

 2014 : Le Challat de Tunis,
 2016 : Zaineb n'aime pas la neige
 2017 : Ederra eta txakur taldea (Aala Kaf Ifrit) 
 2020 : Bere larrua saldu zuen gizona (Al-Rajul alladhī bāʿ ẓahrahu)
 2025 : Hind Rajaben ahotsa (Ṣawt al-Hind Rajab)

 Dokumentala 

 2010 : Les imams vont à l'école (75'),

 Aktore gisa 

 2014 : Le Challat de Tunis

 Sariak eta aintzatespenak 

 Izendapenak 

 Canneseko Zinemaldia 2017: Ederra eta txakur taldea (La Belle et la Meute) Un certain regard kategorian hautatu zuten 
 Prix Lumières 2018 : Prix Lumières du meilleur film francophone La bella y los perros
 Oscar 2019: Ederra eta txakur taldea atzerriko film onenaren Oscar sarirako Tunisia ordezkatzeko aurrehautaketa
 Oscar 2021 : Tunisia ordezkatzeko hautatua, atzerriko film onenaren Oscar sarirako, Bere larrua saldu zuen gizona filmagatik

 Sariak 
 Rencontres films femmes Méditerranée, Marseille 2013 : Publikoaren saria Peau de Colle filmagatik
 Festival international du film francophone, Namur 2014 : Bayard d'or de la meilleure première òuvre (prix Émile Cantillo) Le Challat de Tunis filmagatik
 Festival international du film de femmes, Salé 2014 : Aipamen berezia Le Challat de Tunis filmagatik
 Carthageko Zinema Jardunaldiak 2016 : Tanit d'or Zaineb n'aime pas la neige filmagatik
 Canneseko Zinemaldia 2017 : Soinu sorkuntza onenaren saria  Un Certain Regard kategorian hautatua Ederra eta txakurrak filmagatik
 Festival du cinéma méditerranéen de Bruxelles 2017 : Epaimahaiaren sari berezia Ederra eta txakurrak filmagatik
 Festival international du film de Stockholm 2020 : gidoi onena Bere larrua saldu zuen gizona filmagatik

 Kaouther Ben Haniak Amnistia Internazionala Saria jaso zuen Donostiako Giza Eskubideen 16. Zinemaldian, Ederra eta txakurrak filmagatik.
 La Biennale di Venezia zinemaldian Zilarrezko Lehoia Epaimahaiaren Sari Nagusia, 2025ean Ṣawt al-Hind Rajab (Hind Rajab-en ahotsa) pelikularengatik.

 Dominak 
 Kultura Merituaren Ordena tunisiarraren Zalduna (2016).

 Erreferentziak 

 Kanpo estekak 



Kategoria:Tunisiarrak
Kategoria:Emakume zinema-gidoilariak
Kategoria:Oscar Sariak
Kategoria:Emakume zinemagileak